tartuNLP/wikipedia-smugri-20251201 huggingface dataset:
Free.fi

Free-laskutus Oy, joka toimii myös aputoiminimellä FREE.fi - Laskutuspalvelu on suomalainen laskutuspalveluyritys. Se tarjoaa laskutus- ja kirjanpitopalvelua sekä kevytyrittäjille että toiminimiyrittäjille. Palvelulla on noin 20 000 rekisteröitynyttä käyttäjää vuoden 2021 lopussa. Vuonna 2020 yrityksellä oli kymmenen työntekijää. Sen liikevaihto oli 30 miljoonaa euroa ja tappio 36 000 euroa. 
Historia.
Yrityksen perusti vuonna 2016 yrityksen perustaja ja toimitusjohtaja Joonas Tuompo. Vuonna 2020 henkilöstöyritys Barona lähti osasijoittajaksi Free.fi-palveluun kehittämään kevytyrittäjyysmarkkinaa, ja vuonna 2021 Baronasta tuli Free-laskutuksen enemmistöomistaja. Free-laskutus on viiden laskutuspalveluyrityksen muodostaman Uusi työ -yhdistyksen jäsen.
Vuonna 2023 yritys jättäytyi pois Uusi Työ Ry:n toiminnasta vedoten yhdistyksen toiminnan rajoittavan yrityksen toimintaa. Samana vuonna HS uutisoi Free.fi:n virheellisesti maksamista palkoista ja verottajan antamasta ohjauksesta yrityksen maksamien verovapaiden kustannusten käsittelyyn. 
Kauppalehti uutisoi syksyllä 2023 yrityksen joutuneen talousvaikeuksiin virheellisen toiminnan johdosta.
Palvelut.
Free-laskutus tarjoaa laskutuspalvelua niin kevytyrittäjille kuin toiminimiyrittäjille. Palvelu kevytyrittäjille on ohjattu henkilöille, jotka haluavat laskuttaa työstään ilman omaa yritystä. Palvelu toiminimiyrittäjille on suunnattu henkilöille, jotka tarvitsevat oman Y-tunnuksen sekä kirjanpidon. Yritys tarjoaa mahdollisuuden oppia yrittäjyydestä FREE Akatemiassa. Yritys myös yhdistää toimeksiantajat sekä itsensätyöllistäjät FREE Talentin avulla.
Parikkalan hyvinvointikeskus

Parikkalan hyvinvointikeskus on eteläkarjalaisessa Parikkalan kunnassa toimiva julkisen palvelun sosiaali- ja terveysasema. Rakennuksen omistaa Parikkalan kunta ja siellä tarjottavat palvelut tuottaa Etelä-Karjalan kuntien yhteinen sote-kuntayhtymä (Eksote). 
Aiempi Parikkalan terveysasema nimettiin loppuvuodesta 2016 Parikkalan hyvinvointikeskukseksi. Nimimuutoksella haluttiin viestiä, että aiemman terveysaseman tiloissa tarjotaan jatkossa myös sosiaalipalveluja. Uutena palveluna aloitti esimerkiksi palveluohjaajan vastaanotto. Lisäksi Eksote on esittänyt sittemmin (2019), että Parikkalan sairaalan vuodeosastokin tunnettu Parikkalan vuodeosasto muuttuisi vuonna 2023 toimintakykykeskukseksi.
Parikkalan hyvinvointikeskus palvelee normaalisti maanantaista torstaihin kello 8-16 ja perjantaisin (ja pyhien aattona) kello 8-15. Muulloin ensiapu- ja päivystyspalvelut tarjoaa ympärivuorokautisesti aukioleva Etelä-Karjalan keskussairaalan päivystys sairaalan K-siivessä (sisäänkäynti ovi 10, Kahilanniementie 2, Lappeenranta). Kiireellisestä hoitoa tarvittaessa otetaan iltaisin, öisin ja viikonloppuisin yhteys Päivystysapuun (116 117; hätätilanteessa luonnollisesti Yleiseen hätänumeroon 112).
Alamaa (Mikkeli)

Alamaa on Mikkelissä sijaitseva kylä, joka on ollut aiemmin osa Mikkelin maalaiskuntaa. Alamaan kylä sijaitsee Hiirolassa, kaksi kilometriä Pieksämäen valtatien (72) varrelta. Kylä ei muodosta selkeää kyläkokonaisuutta. 
Alamaalla sijaitsevat Laaja- ja Karvas-nimiset järvet sekä lukuisia muita pienempiä järviä. Ennen vuotta 2001 Alamaa kuului Mikkelin maalaiskuntaan, kunnes se liitettiin Mikkelin kaupunkiin. Alamaan kylä on perinteinen talonpoikaispitäjä, jonka alueella on ollut muun muassa talonpoikien vuokraviljelystä.
Savonrannan terveysasema

Savonrannan terveysasema on eteläsavolaisen Savonlinnan kaupungin Savonrannan pitäjässä sijaitseva julkisen palvelun terveysasema. Se palvelee normaalisti arkisin kello 8-15.30. Ajanvarauksella saatavat lääkäriajat on tarkoitettu ei-kiireellistä hoitoa ja pitkäaikaissairaiden hoitoa varten. Palvelujen tuottamisesta vastaa Itä-Savon sairaanhoitopiirin kuntayhtymä (Sosteri).
Savonrannan terveyskeskukselle valmistui vuonna 1985 tiilinen rakennus (Lamminniementie 3). Syyskuussa 2019 terveysasema siirsi toimintansa samassa pihapiirissä sijaitsevan vanhainkodin tiloihin (Lamminniementie 7). 
Kiireellisen hoidon tarpeessa Savonrannasta voi hakeutua Savonlinnan keskussairaalan ympärivuorokautisesti palvelevaan yhteispäivystykseen (Keskussairaalantie 6, Savonlinna).
Hottentottikoira

Hottentottikoira ("Hottentot Dog") on sukupuuttoon kuollut eteläafrikkalainen koirarotu.
Ulkonäkö.
Hottentottikoira näytti hoikan vinttikoiran ja afrikkalaisen paariakoiran väliseltä risteytykseltä, jonka runkoa eräs silminnäkijä kuvaili shakaalimaiseksi. Sillä oli pieni pää, suippokärkinen kuono, joko pystyt tai riippuvat korvat ja jäykkä, karhea karvapeite. Selässä kulki ridge eli vastakarvaan kasvavista karvoista muodostuva kuvio. Väritys oli useimmiten tuhkanharmaa, mutta myös hiekanpunaisia (mustalla maskilla) ja likaisen kerman värisiä (tummalla selkäjuovalla) yksilöitä esiintyi. Säkäkorkeus oli noin 46 cm.
Luonne ja käyttäytyminen.
Rotua kuvailtiin uskolliseksi työkoiraksi.
Alkuperä.
Khoit eli hottentotit käyttivät tätä vanhaa heimorotua metsästykseen, ja se kulkeutui heidän mukanaan itäisestä Afrikasta mantereen eteläisille alueille. Alueen paikalliset bušmannit kävivät heidän kanssaan kauppaa erilaisista tarvikkeista, ja saivat samalla haltuunsa myös ridge-selkäisiä metsästyskoiria. Jo vuonna 1719 khoiden raportoitiin omistaneen tämänkaltaisia koiria. Namibian alkuperäiset hottentottikoirat, kuten tswanankoira, muistuttivat keskikokoista vinttikoiraa, ja osalla niistä oli ridge. Ridge-selkäinen paikalliskoira "mha kon klab" oli Desmond Morrisin mukaan käytännössä samaa rotua.
1900-luvun alussa khoilla oli 12 ridge-selkäistä koiraa lähellä Etelä-Afrikan Naauwpoortia, ja Britannian armeijan Scots Guards-osaston virkamiehen sanotaan vuonna 1901 hankkineen sieltä metsästysajueeseensa kaksi yksilöä. Kanta alkoi harvinaistua, kun koiria alettiin pitää tuhoeläiminä ja ampua, ja lisäksi eurooppalaisten saapuessa alueelle rotua uhkasi sekoittuminen heidän koiriensa kanssa. Tästä huolimatta vielä 1950-luvulla oli kuitenkin jäljellä puhdasrotuisia yksilöitä.
Vaikutus nykyisiin rotuihin.
Kun eurooppalaiset siirtomaaisännät saapuivat eteläiseen Afrikkaan, toivat he mukanaan omia koiriaan, jotka risteytyivät alkuperäisen hottentottikoiran kanssa. Tuloksena oli nykyisin rhodesiankoirana tunnettu rotu.
Honkaharjun terveysasema

Honkaharjun terveysasema on Imatran kaupungissa toimiva julkisen palvelun terveysasema. Sen palvelut tuottaa Etelä-Karjalan kuntien yhteinen sote-kuntayhtymä (Eksote).
Honkaharjun terveysasema palvelee normaalisti arkisin kello 8-16. Tämän jälkeen äkillisiä sairastapauksia varten on avoinna kiirevastaanotto arki-iltaisin (ma-pe klo 16–21) sekä viikonloppuisin (la-su) ja arkipyhinä kello 8-21. Kiireellistä vastaanottoaikaa tarvittaessa otetaan yhteys Päivystysapuun (116 117; hätätilanteessa luonnollisesti Yleiseen hätänumeroon 112). Mikäli kaikki Honkaharjun kiirevastaanoton lääkärit ovat työllistettyjä, sekä öiseen aikaan, ensiapu- ja päivystyspalvelua saa ympärivuorokautisesti aukiolevasta Etelä-Karjalan keskussairaalan yhteispäivystyksestä sairaalan K-siivessä (sisäänkäynti ovi 10, Kahilanniementie 2, Lappeenranta).
Keväällä 2019 viestittiin, että Honkaharjun terveysaseman viereisen Honkaharjun sairaalan lyhytaikaispotilaiden vuodeosasto siirrettäisiin vuonna 2023 Lappeenrantaan Etelä-Karjalan keskussairaalan A-torniin.
Valheim

Valheim on Iron Gate Studion kehittämä selviytymispeli. Peli on julkaistu ennakkojulkaisuna helmikuussa Linuxille ja Windowsille.
Peli nousi suureen suosioon pian julkaisun jälkeen: peli on noussut viidenneksi kaikkien aikojen eniten pelattujen pelin joukossa Steamissä ja on myynyt viisi miljoonaa kappaletta.
Juoni.
Valheim sijoittuu maailmaan, johon kuolleet Viikingit menevät todistamaan olevansa kelvollisia Valhallan saleille. Pelaaja aloittaa lähes tyhjin käsin ja pian tajuaa, että jos hän tahtoo päästä Skandinaavisen mytologian kuolemanjälkeiseen elämään, pitäisi hänen päihittää Valheimin pomovastukset. Omien vaistojensa ja Huginin vihjeiden avulla pelaajan tulee valmistautua taistelemaan itse Odinin vihollisia vastaan.
Pelaaminen.
Pelin teema on skandinaavinen mytologia. Pelissä tutkitaan laajaa maailmaa, rakennetaan omia tukikohtia ja taistellaan loppuvastuksia vastaan.
Pelaaja saapuu maailmaan suuren soturin jälleensyntymänä, ja Odinin antama tehtävä hävittää Valheimista kammottavat pedot. Pomovastuksien voittaminen antaa pääsyn parempiin työkaluihin sekä parempien haarniskojen, talojen ja valmistusvälineiden tekemiseen. Pomovastuksien haastaminen saa saman lajin pienemmät vastustajat vihamielisiksi.
Hahmon tasonkehitys riippuu välineiden ja toimintojen käytöstä: puunhakkaaminen kehittyy kaatamalla puita ja torjumiset kehittyvät torjumalla taistelussa.
Loppuvastukset voidaan synnyttää käyttämällä vastuksen alueella sijaitsevaa kiveä.
Pelissä on valinnainen moninpeli, jossa voi pelata kymmenen henkilöä kerralla samalla palvelimella. Peli keskittyy ympäristön haasteita vastaan (PvE).
Kehitys.
Pelin on kehittänyt viisihenkinen ryhmä. Eräänä inspiraation lähteenä mainitaan "". Viikingit valittiin aiheeksi johtuen niiden suosiosta. Pelin kehitys alkoi vuoden 2018 lopulla, ja ryhmä laajeni tämän jälkeen viiteen henkilöön.
Vastaanotto.
Peliä on sanottu rumaksi, mutta samalla säätilojen ja efektien ansiosta se näyttää hyvältä: hahmot ovat kulmikkaita vähäisellä määrällä polygoneja. Tapa, jolla pelaajat muodostavat kyliä orgaanisesti, on saanut kehuja.
Niila Arajuuri

Niila Julius Arajuuri (s. 7. maaliskuuta 1987 Espoo) on suomalainen poplaulaja ja lauluntekijä.
Elämä ja ura.
Arajuuri syntyi Espoossa, mutta kasvoi Nummelassa. Hän kiinnostui musiikista jo pienenä ja päätti lukiossa hän, että hänestä tulee muusikko. Hän solmi levityssopimuksen Saksan Universal Musicin kanssa vuonna 2015. Hänen ensimmäinen julkaistiin vuonna 2016
Arajuuren kuuluisimmat kappaleet ovat, Restless Heart, Sorry, A Hundred Years ja Green Light · 2017.
Maaliskuussa 2021 Arajuuri perusti veljensä Paulus Arajuuren kanssa Wellos-nimisen levymerkin, jonka ensimmäinen julkaisu oli Niilan suomenkielinen single "Sukupolvien unelma". Kappale kertoo Suomen jalkapallomaajoukkueen "Huuhkajien" selviytymisestä ensimmäistä kertaa sen historiassa EM-kisoihin. Paulus Arajuuri pelasi tuolloin Suomen maajoukkueessa.
Galasy ZMesta

Galasy ZMesta () on valkovenäläinen yhtye, joka perustettiin vuonna 2020 Baranavitšyn kaupungissa Valko-Venäjällä. 
Belteleradyjokampanija valitsi yhtyeen edustamaan Valko-Venäjää vuoden 2021 Eurovision laulukilpailuun venäjänkielisellä kappaleella "Ja nautšu tebja" (), joka julkaistiin 9. maaliskuuta 2021. Kuitenkin 11. maaliskuuta 2021 Euroopan yleisradioliiton mukaan heidän laulunsa oli asettanut "Euroviisujen ei-poliittisen luonteen kyseenalaiseksi" ja kappale hylättiin. Yleisen tulkinnan mukaan kappaleen sanoitus teki avoimesti pilkkaa Valko-Venäjän vuosien 2020–2021 demokratiamielenosoituksista, tukien itsevaltaista presidentti Aljaksandr Lukašenkaa ja mielenosoitusten väkivaltaista tukahduttamista. Yhtyeen oli valittava uusittu versio kappaleesta ilman poliittista asialistaa tai uusi kappale, tai muuten Valko-Venäjä diskattaisiin vuoden 2021 Euroviisuista. 26. maaliskuuta 2021 ilmoitettiin, että Galasy ZMesta oli valinnut uuden kappaleen, mutta siihen sisältyi jälleen poliittinen sanoma. Tämän vuoksi Valko-Venäjä diskattiin vuoden 2021 Eurovision laulukilpailusta.
Ilmatorjuntapatteri Pommin muistomerkki

Ilmatorjuntapatteri Pommin muistomerkki on Helsingin ilmapuolustuksen muistoksi vuonna 2017 Vuosaaren kartanon puistoon avattu graniitista valmistettu muistomerkki.
Muistomerkki on omistettu Vuosaaressa toimineelle ilmatorjuntapatterille, joka suojeli Helsinkiä suurpommitusten aikaan. Patteri sijaitsi noin 200 metriä kartanon päärakennuksesta ja oli kolmen tykin kokoinen. Miehistöä oli arviolta 40 henkeä ja heidät majoitettiin kartanon rakennuksiin. Patteri sai peitenimen "Pommi". Vaikka patteri sijaitsi vaarallisessa paikassa ja siitä käytettiin nimeä "itsemurhapatteri", ei miehistötappioita tullut, vaikka yksi tykki vaurioitui.
Seppälä (Mikkeli)

Seppälä (tunnettu aikaisemmin nimellä Seppola) on Mikkelissä sijaitseva kylä, joka on ollut aiemmin osa Mikkelin maalaiskuntaa. Kylä sijaitsee noin neljä kilometriä Pieksämäen kantatien (72) varrelta. Seppälän kylä ei muodosta selkeää kyläkokonaisuutta, ja siellä sijaitsevat muun muassa Löyttyjärvi ja muita pieniä järviä. 
Seppälän kylällä sijaitsee muun muassa Seppolan säteriratsutila, jonka vuoksi alueella on ollut aikoinaan merkittävää vuokraviljelyä.
Seppälä kuului Mikkelin maalaiskuntaan ennen vuotta 2001, kunnes maalaiskunta liitettiin Mikkelin kaupunkiin.
July hound

July hound on yhdysvaltalainen koirarotu.
Luonne ja käyttäytyminen.
Rotu on kuuluisa vankkumattomasta päättäväisyydestään, suorituskyvystään ja poikkeuksellisesta nopeudestaan.
Alkuperä.
Amerikankettukoiran jalostuksen varhaisvuosina siitä eriytyi kolme linjaa, joita voidaan pitää erillisinä muunnoksinaan tai rotuinaan - näistä yksi on july hound. Vuonna 1860 georgialainen plantaasin omistaja Miles Harris hankki marylandilaisesta kennelistä kaksi "irlantilaisen ajokoiran" pentua. Hän nimesi ne Juneksi ja Julyksi kesä- ja heinäkuun mukaan. Julyn väitettiin kykenevän pyydystämään ketun yksistään ilman ajueen antamaa tukea. Sen maineen levittyä eräs toinen georgialainen, George Birdsong, hankki sen itselleen. Hän risteytti sen toisen "irlantilaisen ajokoiran" kanssa päämääränään saada aikaan poikkeuksellisen nopea kettukoira. Tämä uusi rotu levisi hänen kennelistään Louisianaan, Mississippiin, Missouriin ja kaikkiin eteläisiin osavaltioihin.
Elina Kontu

Elina Kontu os. Vuola (s. 6. helmikuuta 1958 Mietoinen, Varsinais-Suomi) on psykologian professori, varhaiserityiskasvatuksen dosentti sekä filosofian tohtori ja kasvatustieteiden lisensiaatti. Lisäksi hän on musiikki- ja psykoterapeutti ja erityisopettaja sekä lastentarhanopettaja. 
Koulutus ja ura.
Kontu toimii Tampereen yliopiston autismikirjon ja kehitysvammapsykologian professorina ja tutkimusjohtajana Helsingin yliopistossa. Kontu on tutkinut Mielen ja musiikin ikkunat autismiin - mielen teoria ja kommunikaatiosuhde -väitöskirjatutkimuksessaan autismikirjossa ilmeneviä vuorovaikutus- ja ajattelutaitoja, sekä kehitysvammaisuuteen liittyviä oppimisen ja mielenterveyden teemoja.
Trigginajokoira

Trigginajokoira ("Trigg Hound") on yhdysvaltalainen koirarotu.
Ulkonäkö.
Rotu on hoikkapiirteinen, karunomainen ja voimakas. Koska sen luoja Haiden Trigg ei välittänyt liiaksi ulkonäöstä, vaan painotti jalostuksen ensisijaisesti metsästysominaisuuksiin, vaihteli väritys aluksi paljonkin. Myöhemmin on kuitenkin yritetty yhdenmukaistaa väritystä, ja siksi nykyisin esiintyy lähinnä vain joko mustia tai punavalkoisia yksilöitä.
Alkuperä.
Amerikankettukoiran jalostuksen varhaisvuosina siitä eriytyi kolme linjaa, joita voidaan pitää erillisinä muunnoksinaan tai rotuinaan - näistä yksi on trigginajokoira. 1840-luvulla kentuckyläinen metsästäjä eversti Haiden Trigg oli ajanut harmaakettua hitailla mustaruskeilla ajokoirillaan, joiden hän sittemmin huomasi olleen kyvyttömiä tavallisen ketun metsästykseen. Sisällissodan jälkeen hän osti georgialaisen George Birdsongin (july houndin kehittäjä) kennelistä ryhmän ajokoiria, joista ensimmäiset viisi saapuivat vuonna 1866 ja kaksi viimeistä vuonna 1868. Trigg risteytti näitä koiria John Walkerilta ja kenraali Maupinilta (kumpainenkin walkerinkettukoiran keskeisimpiä kehittäjiä) saatuihin ajokoiriin. Näistä risteytyksistä syntyi perustuskanta uudelle kettukoiralle, joka sittemmin nimettiin hänen mukaansa.
Henri Ikonen (pesäpalloilija)

Henri Ikonen (s. 30. toukokuuta 1991 Jyväskylä) on suomalainen entinen pesäpalloilija. Ikonen pelasi suurimman osan urastaan pesäpallon suomensarjassa joukkueinaan Lievestuoreen Kisa, Jyväskylän Valo ja Jyväskylän Lohi. Kausilla 2009 ja 2017 Ikonen pelasi toiseksi korkeimmalla sarjatasolla Ykköspesiksessä Jyväskylän Kirin ja Lohen joukkueissa.
Kaudella 2010 Ikonen teki neljän ottelun mittaisen visiitin Superpesikseen Kirin joukkueessa. Neljässä ottelussa hän löi yhden juoksun. Hänen kärkilyöntiprosenttinsa oli 46,2 %. Ikonen lopetti uransa kauden 2017 päätteeksi.
Sol Gabetta

Sol Gabetta (s. 18. huhtikuuta 1981 Córdoba) on argentiinalainen sellisti.
Gabetta syntyi Argentiinassa ranskalaisin ja venäläisin sukujuurin. 12-vuotiaana hän muutti Espanjaan opiskelemaan. Vuonna 2004 Gabetta sai laajaa kansainvälistä näkyvyyttä soittaessaan Valeri Gergijevin johtamien Wienin filharmonikkojen kanssa Luzernin festivaalilla. Muita kapellimestareita, joiden kanssa hän on työskennellyt, ovat olleet muiden muassa Neeme Järvi, Charles Dutoit, Leonard Slatkin ja Christoph Eschenbach.
Gabetta on saanut osakseen eniten huomiota vakiintuneen konsertto- ja kamarimusiikkiohjelmiston tulkinnoillaan, mutta hän on esittänyt myös nykysäveltäjien, kuten Tōru Takemitsun, György Ligetin, Sofija Gubaidulinan, Wolfgang Rihmin ja Pēteris Vasksin teoksia. Gabetta on saanut levytyksillään useita palkintoja, kuten kolme Echo Klassikia ja Diapason d'Orin. Hän on asettunut Sveitsiin, jossa vuonna 2005 aloitti opettamisen Baselin musiikkiyliopistossa.
Walkerinkettukoira

Walkerinkettukoira ("Walker Foxhound") on yhdysvaltalainen koirarotu.
Ulkonäkö.
Rotu on perinteisesti kolmivärinen (tricolour).
Luonne ja käyttäytyminen.
Walkerinkettukoira on energinen ja väsymätön metsästäjä.
Alkuperä.
Amerikankettukoiran jalostuksen varhaisvuosina siitä eriytyi kolme linjaa, joita voidaan pitää erillisinä muunnoksinaan tai rotuinaan - näistä yksi on walkerinkettukoira. Eräs karjakauppias vieraili Tennesseen vuoristoalueella ja varasti sieltä mustan ajokoiran, jonka silmien yllä oli tan-merkit ja jonka häntä oli "rottamainen". Hän esitteli sen kentuckyläiselle metsästäjälle kenraali Maupinille, joka huomasi heti sen erinomaiset ominaisuudet ja käytti sitä jalostuksessaan kantakoirana uudelle rodulle. Hän nimesi sen Tennessee Leadiksi ja antoi sen jalostukseen myös ystävänsä John Walkerin kenneliin. Maupinin ja Walkerin kuoltua jälkimmäisen kaksi poikaa jatkoivat jalostusta, ja nämä risteyttivät silloin tällöin linjaan englanninkettukoiraa. Hyvien käyttöominaisuuksiensa vuoksi walkerinkettukoira alkoi pian levitä ympäri Yhdysvaltoja.
Vaikutus nykyisiin rotuihin.
Walkerinkettukoiraa käytettiin walkerinpesukarhukoiran jalostukseen.
Kuusiston radio- ja televisiomasto

Kuusiston radio- ja televisiomasto on Kaarinassa sijaitseva Digitan päälähetinasema, josta lähetetään Varsinais-Suomen alueelle antenni-TV- ja ULA-radiolähetyksiä. Maston pituus on 319 metriä ja se on maakunnan korkein rakennelma. Masto otettiin käyttöön marraskuussa 1964.
Ristiinan hyvinvointiasema

Ristiinan hyvinvointiasema on Mikkelin Ristiinan kirkonkylällä toimiva julkinen sosiaali- ja terveysasema. Vuoden 2017 alusta Mikkelin terveys- ja sosiaalipalveluiden toteuttamisesta on vastannut usean kunnan yhteisen Etelä-Savon sosiaali- ja terveyspalvelujen kuntayhtymä Essote ja vuoden 2023 alusta Etelä-Savon hyvinvointialue.
Terveysaseman laboratoriotoiminnoista vastaa Itä-Suomen laboratoriokeskuksen liikelaitoskuntayhtymä (ISLAB).
Norjan suurkäräjävaalit 2013

Norjan suurkäräjävaalit 2013 järjestettiin 8. ja 9. syyskuuta 2013. Vaaleissa valittiin Norjan suurkäräjien kaikki 169 jäsentä. Oppositiossa ollut konservatiivipuolue sai historian parhaimman tuloksen saamalla yhteensä 48 paikkaa suurkäräjille.
Tulos.
Norjan suurkäräjävaalien 2013 tulokset
!colspan="8"|
! colspan="3" rowspan="2" style="text-align:left;"| Puolueet
! colspan="3"| Äänet
! colspan="2"| Paikat
! width="75"| Ääniä
! width="30"|%
! width="35"|+/–
! width="30"| Paikat
! width="30"|+/–
Kibble hound

Kibble hound on sukupuuttoon kuollut englantilainen koirarotu.
Ulkonäkö.
Kibble hound oli matalaraajainen ja nopea.
Luonne ja käyttäytyminen.
Jaakko I:n aikakaudella kibble houndien sanottiin metsästäneen sekä vainun että näön avulla. 
Alkuperä.
Rodun alkuperästä on kaksi teoriaa: Thomas Bewickin mukaan se oli beaglen ja "vanhan englantilaisen ajokoiran" (southern hound) välinen risteytys; W.D. Duryn mukaan se oli southern houndista tai talbot houndista jalostettu lyhytraajaisempi versio, jonka kehittämiseen oli mahdollisesti käytetty Edvard II:n walesinharriereita. Se tunnettiin jo 1500-luvulla, ja vuonna 1590 Thomas Cockaine neuvoi julkaisussaan "Treatise of Hunting" metsästäjiä kasvattamaan 14–15 paria pientä kibble houndia ja kaksi paria terrieriä. Kibble houndin arvellaan kuolleen sukupuuttoon 1900-luvun alkuvuosina. Sen uskotaan olleen nykyisten matalaraajaisten ajokoirien alkumuoto.
Minna Ruckenstein

Minna Ruckenstein (s. 1966) on apulaisprofessori Helsingin yliopiston Taloustieteen osastolla ja vastuullinen tutkija Kuluttajatutkimuskeskuksessa, sekä ohjaaja sosiaalitieteiden tohtoriohjelmassa. Hän tutkii digitalisaatiota ja datafikaatiota arjen, yhteisöjen ja yhteiskunnan näkökulmasta.
Ura.
Ruckenstein on koulutukseltaan antropologi ja aloittanut työuransa "Helsingin Sanomien" toimittajana. Hän tehnyt kenttätyötä suljetussa vankilassa, päiväkodeissa ja kouluissa sekä kirjoittanut kirjan "Lapsuus ja talous" (Gaudeamus 2013). Hän johtaa Algoritmin kulttuuri -hanketta (2019-2021), jossa tutkitaan arjen algoritmikäsityksiä, ihmisen ja koneen työnjakoa sekä tekoälyn käytön eettis-poliittisia ulottuvuuksia. Hänellä on työn alla automaattisen päätöksenteon inhimillistämiseen liittyvä tutkimus.
Haukivuoren hyvinvointiasema

Haukivuoren hyvinvointiasema on Mikkelin Haukivuoren pitäjän Asemankylässä palveleva julkinen sosiaali- ja terveysasema. Vuoden 2017 alusta Mikkelin terveys- ja sosiaalipalveluiden toteuttamisesta on vastannut usean kunnan yhteisen Etelä-Savon sosiaali- ja terveyspalvelujen kuntayhtymä Essote ja vuoden 2023 alusta Etelä-Savon hyvinvointialue.
Hyvinvointiasema muutti tammikuun lopulla 2021 Haukivuoren palvelukeskus Kotikartanon tehostetun palveluasumisen yksikön naapuriksi. Terveysaseman laboratoriotoiminnoista vastaa Itä-Suomen laboratoriokeskuksen liikelaitoskuntayhtymä (ISLAB).
Jeddah Corniche Circuit

Jeddah Corniche Circuit () on katurata Jeddassa Saudi-Arabiassa.
Radalla ajettiin ensimmäistä kertaa Formula 1 -kaudella 2021. Rata on 6,174 kilometriä pitkä, ja se on toiseksi pisin koko F1-kalenterissa Spa-Francorchamps’n jälkeen. Radalla on 27 mutkaa, joka on eniten koko F1-kalenterissa. Sen on suunnitellut saksalaisen F1-rata-arkkitehti Hermann Tilken poika Carsten. Osakilpailu ajetaan iltakilpailuna, ja se on Formula 1 -sarjan toinen iltakilpailu Singaporen GP:n lisäksi. Kaudella radan ratavalleja ja -kiveyksiä muokattiin, koska kisajärjestäjät ja kuljettajat halusivat tehdä nopeasta radasta turvallisemman.
Ramses ja unet

Ramses ja unet on Heikki Partasen ohjaama suomalainen näytelmällinen dokumenttielokuva vuodelta 1982. Elokuvan aiheena on muinaisen egyptin historia. Sen taustatutkimuksessa käytettiin neuvonantajana suomalaista egyptologia Rostislav Holthoeria, joka muun muassa suomensi hieroglyfejä, joita käytettiin lähtökohtana elokuvan dialogille.
Elokuvaa varten kuvattiin yhteensä 25 tuntia filmimateriaalia ja niistä on tehty myös tv-sarjat Pepi egyptiläinen (1982) ja Niilin lapset (1985).
Prószków (kunta)

Prószków ("Gmina Prószków", ) on kaupungin sisältävä maalaiskunta Opolen piirikunnassa Puolassa. Sen väkiluku oli vuoden 2019 lopussa 9 091. Kunnan hallintokeskus on Prószkówin kaupunki.
Prószków oli 1. tammikuuta 2004 saakka maalaiskunta. Tammikuussa 2017 Prószkówin kunnasta siirrettiin Winówin kylä osaksi Opolen kaupunkia.
Kunnan kylät ovat Boguszyce, Chrząszczyce, Chrzowice, Folwark, Górki, Jaśkowice, Ligota Prószkowska, Nowa Kuźnia, Przysiecz, Zimnice Małe, Zimnice Wielkie, Złotniki sekä Źlinice. Sen pinta-ala on 118 neliökilometriä. Kunta sijaitsee moottoritien A4, valtatien 45 sekä voivodikunnan teiden 413, 414, 415, 428 ja 429 varrella. Prószków rajautuu Białan, Komprachcicen, Korfantówin, Strzeleczkin, Tarnów Opolskin, Krapkowicen ja Tułowicen kuntiin sekä Opolen kaupunkiin. Vuonna 2016 kunnan pinta-alasta 32,9 prosenttia oli metsän peitossa.
Vuoden 2019 lopussa 52,4 prosenttia Prószkówin asukkaista oli naispuolisia ja 47,6 prosenttia miespuolisia. Alle 18-vuotiaat muodostivat kunnan väestöstä 17,3 prosenttia, työikäiset 62,3 prosenttia ja eläkeikäiset 20,4 prosenttia väestön keski-iän ollessa 42,3 vuotta. Puolan vuoden 2011 väestönlaskennassa kunnan väestöstä 26,2 prosenttia oli etnisiä saksalaisia, ja saksan kielellä onkin kunnassa virallisen avustavan kielen asema.
Macbeth (vuoden 1987 elokuva)

Machbeth on Pauli Pentin ohjaama draamaelokuva vuodelta 1987, joka perustuu William Shakespearen saman nimiseen näytelmään.
Elokuva kertoo Helsingin vesillä toimivasta rikollisliigasta, jonka pomoa Macbethiä näyttelee Mato Valtonen. "Helsingin Sanomien" Helena Yläsen mukaan elokuvan kuulaan kauniit kuvat suomalaisesta kesäyöstä tuovat tarinaan omalaatuista sisäistä varmuutta, vaikka niillä ei ole juuri tekemistä tapahtumien kanssa.
The Boyz

The Boyz (; aiemmin Cre.kerz) on 11-jäseninen eteläkorealainen yhtye, jonka perusti Cre.ker Entertainment vuonna 2017. Yhtyeeseen kuuluvat jäsenet Sangyeon, Jacob, Younghoon, Hyunjae, Juyeon, Kevin, New, Q, Ju Haknyeon, Sunwoo ja Eric. Yhtye julkaisi esikoisminialbuminsa "The First" joulukuussa 2017. The Boyz oli alun perin 12-jäseninen. Hwall lähti lokakuussa 2019 terveysongelmien takia.
Vaeltava sydän

Vaeltava sydän on Liisa Tavin albumi vuodelta 2002. Sille on koottu brasilialaisia lauluja enimmäkseen Jaana Lapon suomentamina. Valtaosa kappaleista on Chico Buarquen tuotantoa. Joillakin raidoilla laulavat Tavin duettopareina Anneli Saaristo ja Henrik Otto Donner, joka myös tuotti albumin ja laati sen jousisovitukset.
Syntyhistoriaa.
Liisa Tavi kiinnostui 1990-luvun lopulla brasilialaisesta ”älykkö-bossanovasta”, kuten Elis Reginan ja Maria Creuzan tuotannosta, jota hän hankki kuultavakseen muun muassa Helsingin Punavuoren Digelius Music -levykaupasta. Jo aiemmin hänen miltei jokaisella albumillaan oli ollut yksi Chico Buarquen kappale. Hän pyysi Petri Friarilta raakakäännöksiä laulujen teksteistä ja tilasi sitten valitsemistaan kappaleista suomennoksia Jaana Lapolta, Heikki Salolta ja Liisa Akimofilta. Tavi pyrki sanoituksissa alkuperäisempään ilmaisuun kuin 1960-luvun iskelmälliset bossanovatekstit, joita lauloivat muiden muassa Laila Kinnunen, Seija Simola ja Carola. Tavi sai hankkeeseensa puolivuotisen taiteilija-apurahan, kirjastokorvausapurahan ja matka-apurahan vierailuun Brasiliassa. Levyn tuottajaksi ja sovittajaksi lupautui Otto Donner.
Arvioita.
"Voima"-lehden Timo Forss kuuli "Vaeltavan sydämen" teksteissä eletyn elämän tuntua ja kokeneen naisen lämpöä. ”Alkuperäistä brasilialaisen musiikin henkeä kunnioitetaan, mutta tarinat on saatu uskottavasti siirrettyä suomalaiseen sielunmaisemaan. - - Taville tyypillinen poliittinen paatos loistaa onneksi poissaolollaan.”
Ann Dowd

Ann Dowd (s. 30. tammikuuta 1956 Holyoke, Massachusetts) on yhdysvaltalainen näyttelijä. 
Hän on näytellyt 1990-luvun alusta alkaen muun muassa elokuvissa "Lorenzon öljy" (1992), "Philadelphia" (1993), "Mantsurian kandidaatti" (2004) sekä "Hereditary - pahan perintö" (2018). Television puolella hänet tunnetaan erityisesti sarjoista "The Leftovers" sekä "The Handmaid's Tale - Orjattaresi", josta hänet palkittiin Primetime Emmy -palkinnolla parhaasta naissivuosasta draamasarjassa vuonna 2017.
Ihmeiden aika (albumi)

Ihmeiden aika on Liisa Tavin albumi vuodelta 1994. 
Levyn syntyyn vaikutti Suomen 1990-luvun alun lama, jolloin esiintymistilaisuudet vähenivät ja kahden lapsen yksinhuoltaja Liisa Tavi jäi tuhansien muiden tavoin työttömäksi. Hän alkoi purkaa pahaa oloaan kirjoittamalla lauluja, ja näin syntyi "Ihmeiden aika", ensimmäinen albumi, jonka laulut ovat valtaosin hänen omia sanoituksiaan ja sävellyksiään. Levyä ei myyty paljonkaan, joten perheen taloutta se ei juuri kohentanut.
"Helsingin Sanomien" kulttuuritoimitus valitsi "Ihmeiden ajan" vuoden 1994 parhaiden äänilevyjen joukkoon.
Winów

Winów () sijaitsee Opolen kaupungissa, Opolen voivodikunnassa Puolassa. Se on aiemmin ollut kylä Prószkówin kunnassa, mutta 1. tammikuuta 2017 se liitettiin osaksi Opolea, missä se nykyisin muodostaa yhdessä kaupunkiin samaan aikaan liitettyjen Chmielowicen ja Żerkowicen kylien sekä Szczepanowice-Wójtowa Wieśin asuinalueen kanssa kaupunginosan XIII. Juuri ennen liittymistään Opoleen Winówin väkiluku oli 694.
Norjan suurkäräjävaalit 2021

Norjan suurkäräjävaalit 2021 järjestettiin 13. syyskuuta 2021. Vaaleissa valittiin kaikki 169 jäsentä Norjan suurkäräjille. Vaalit päättyivät vasemmistopuolueiden selvään voittoon. Vaalien jälkeen Työväenpuolue ja Keskustapuolue muodostivat hallituksen, jonka pääministerinä on Työväenpuolueen Jonas Gahr Støre.
Vaalijärjestelmä ja tausta.
Norjan kuningas määrää suurkäräjien vaalipäivän aina neljän vuoden välein pidettäväksi syyskuussa maanantaina.
Äänioikeus on kaikilla Norjan kansalaisilla, jotka ovat täyttäneet 18 vuoden 2021 loppuun mennessä ja ovat (tai ovat joskus olleet) kirjoilla Norjan väestörekisterissä.
Näissä vaaleissa tiedote äänioikeudesta (norjaksi "valgkort") oli saatavilla digitaalisena älypuhelimelle. Kortin voi halutessaan myös tulostaa paperille. Itse äänestystä ei edelleenkään toimiteta sähköisesti..
Tulokset.
Poliittisten puolueiden lisäksi suurkäräjille nousi Pasientfokus-niminen lista Altan kunnasta, jonka ainoaksi edustajaksi valittiin Irene Ojala.
Erna Solberg myönsi tappionsa ja onnitteli Työväenpuolueen puheenjohtajaa Støreä hieman klo 23 jälkeen paikallista aikaa.
14. lokakuuta aloitti toimintansa Työvöenpuolueen ja Keskutapuolueen hallitus, jonka pääministerinä on Työväenpuolueen Jonas Gahr Støre.
Ma Rainey’s Black Bottom

Ma Rainey’s Black Bottom on vuonna 2020 ensi-iltansa saanut yhdysvaltalainen draamaelokuva, jonka on ohjannut George C. Wolfe. Se perustuu August Wilsonin samannimiseen näytelmään vuodelta 1982. Elokuva kertoo ”bluesin äitinä” tunnetun Ma Raineyn ja hänen yhtyeensä myrskyisästä äänityssessiosta 1920-luvun Chicagossa. Ma Raineyta elokuvassa näyttelee Viola Davis, ja hänen yhtyeensä omapäistä trumpetistia Levee Greenia esittää Chadwick Boseman viimeiseksi jääneessä roolissaan. Boseman kuoli elokuussa 2020 elokuvan jälkituotantovaiheessa, ja elokuva on omistettu hänen muistolleen.
"Ma Rainey’s Black Bottom" sai rajallisen teatterilevityksen Yhdysvalloissa 25. marraskuuta 2020, ja se julkaistiin Netflixissä 18. joulukuuta. Kriitikot ylistivät Davisin ja Bosemanin näyttelijäsuorituksia sekä elokuvan puvustusta ja lavastusta. Elokuva sai viisi Oscar-ehdokkuutta, muun muassa parhaasta miespääosasta ja naispääosasta, ja lopulta palkittiin kahdella Oscarilla: parhaasta puvustuksesta sekä parhaasta maskeerauksesta.
Vastaanotto.
"Helsingin Sanomien" kriitikko Harri Uusitorppa antoi elokuvalle neljä tähteä viidestä, ja ylisti Chadwick Bosemanin ja etenkin Viola Davisin roolisuorituksia. Uusitorppa analysoi, että elokuva kertoo näennäisesti äänityssessiosta, mutta pohjimmiltaan kyse on paljon muustakin, kuten ”arvosta ja arvottomuudesta, vallasta ja valtasuhteista sekä kulttuurisesta riistosta ja rakenteellisesta rasismista”. Kriitikko Juho Typpö puolestaan valitsi "Ma Rainey's Black Bottomin" yhdeksi vuoden 2020 kymmenestä parhaasta elokuvasta. Elokuva on hänen mukaansa ”painava kuvaus rasismista ja valta-asetelmista, mutta aivan erityisesti näyttelijöiden taidonnäyte”.
Ager publicus

Ager publicus ("julkinen maa") tarkoitti Rooman valtion omistamia maa-alueita. Osa niistä annettiin vuokralle ja saadut tulot käytettiin kulttimenoihin. Osaa taas käytettiin laidunmaana, jonka käytöstä piti maksaa. Osaa viljelivät vauraat yksityishenkilöt, "possessores", jotka maksoivat maan käytöstä.
Rooma takavarikoi voitetuilta kansoilta yleensä kolmanneksen näiden maista, joista ager publicus muodostui. Takavarikoiduille alueille perustettiin siirtokuntia tai kensorit vuokrasivat parhaat maa-alueet viljelymaiksi. Gracchuksen veljekset vaativat 100-luvun loppupuolella eaa. ager publicuksien oikeudenmukaisempaa jakoa, ja siitä lähtien nämä maat määriteltiin tarkasti.
Fiskträsk

Fiskträsk on Uudellamaalla Sipoossa Immersbyn ja Helgträskin välissä sijaitseva järvi.
Maantietoa.
Fiskträsk on 1,0 kilometriä pitkä, 550 metriä leveä, ja sen pinta-ala on 24 hehtaaria. Järvi on V-kirjaimen muotoinen. Siitä työntyy lounaaseen päin Immersbyviken, joka on yli 300 metriä pitkä ja sen lahdensuu on 50 metriä leveä. Se on muodostunut ylänköalueelle kallioisten mäkien väliseen painaumaan. Järven ympäristö on vaihtelevaa mäkien ja laaksojen vuorotellessa. Pohjoisrannassa on pieni mäki, joka kuitenkin kohoaa lähes 20 metrin korkeuteen vedenpinnasta. Immersbyvikenin eteläpuolella sijaitsee suuri Fiskträskbergen, jonka kallioiset laet ylettyvät lähes 30 metriä järven yläpuolelle. Järvessä on kartan mukaan viisi saarta. Kaksi saarta ovat suurempia, noin 20 aaria, mutta kolme muuta ovat luodon kokoisia. Yhdellä luodolla on rakennus. Järven rantaviivan pituus on 4,3 kilometriä. Rannat ovat metsämaata ja vain kahdessa kohtaa rannat ovat suota. Rannoille on rakennettu vähintään kymmenen vapaa-ajan asuntoa. Niille tulee tiet Immersbystä ja Hindsbystä.
Virkistysarvoja.
Fiskträsk sijaitsee Sipoonkorven kansallispuiston alueella siten, että vain sen läntinen eteläranta ja luoteisranta kuuluu puistoalueeseen. Järven länsipuolella kulkee kansallispuiston reitistöön kuuluva Fiskträskin reitti, jonka retkeilijöiden palvelupiste sijaitsee luoteisrannassa, jossa on laavu, keittokatos, käymälä ja leiriytymisalue.
Vesistösuhteet.
Fiskträsk sijaitsee Sipoonjoen vesistössä (vesistöaluetunnus 20) Byabäckenin valuma-alueessa (20.004). Järveen ei ole johdettu ojia. Sen laskuoja alkaa lounaisrannasta ja se virtaa pohjoiseen. Laskupuroon yhtyy Abborrträskin laskuoja ja sitten oja yhtyy Ritobäckeniin, joka on Byabäckenin sivupuro. Byabäcken yhtyy Sipoonjokeen Hindsbyssä. Järven vedenpinnan korkeus on 45,6 metriä mpy (N2000).
Historia.
Vuosien 1958 ja 1962 peruskartoissa Fiskträskillä oli kaksi taloa. Vuoteen 1977 mennessä järvelle oli rakennettu viisi taloa lisää. Vuoden 1991 peruskartassa taloja oli noin kymmenen.
Byträsk (Sipoo)

Byträsk on Uudellamaalla Sipoossa Immersbyssä sijaitseva järvi.
Maantietoa.
Byträsk on 650 metriä pitkä, 300 metriä leveä, ja sen pinta-ala on 11 hehtaaria. Se on muodostunut kallioisessa mäkimaastossa olevaan painaumaan. Sen itäpuolella kohoaa mäki 25 metrin korkeuteen vedenpinnasta. Pohjoispuolella oleva kalliomäki kohoaa lähes 40 metrin korkeuteen. Järvessä ei ole kartan mukaan saaria ja sen rantaviivan pituus on 1,6 kilometriä . Monet sen rannoista ovat rinteistä metsämaata , mutta järven länsirannoilla ulottuu entiset peltomaat rantaan asti. Koillisrannassa asutaan kiinteästi ja muualla on rannassa neljä vapaa-ajan asuntoa. Niille tulee tiet Immersbystä.
Luontoarvoja.
Byträsk sijaitsee Sipoonkorven itäosassa. Osa sen pohjoisrannoista kuuluu Sipoonkorven kansallispuistoon, jossa suojeltu alue muodostaa pienen erillisen metsäalueen.
Vesistösuhteet.
Byträsk sijaitsee Sipoonjoen vesistössä (vesistöaluetunnus 20) Sipoonjoen alaosan alueella (20.001). Järven lounaiskulmaan laskee yksi oja. Lasku-uoma alkaa järven koilliskulmasta, laskee sieltä kohti itää, yhdistyy Immersbybäckeniin ja laskee lopulta Sipoonjokeen. Sen jälkeen vesi päätyy Suomenlahteen Sipoonlahden kohdalta. Järven vedenpinnan korkeus on 23,0 metriä mpy (N2000).
Helgträsk

Helgträsk on Uudellamaalla Sipoon Helgträskissä Sipoonkorvessa sijaitseva järvi.
Maantietoa.
Helgträsk on 450 metriä pitkä, 200 metriä leveä, ja sen pinta-ala on 6,0 hehtaaria. Se sijaitsee kalliomurrokseen muodostuneeseen savipohjaiseen laaksoon, jossa virtaavat Ritobäcken kohti pohjoista ja Fallbäckenin latvahaara kohti etelää. Helgträsk sijaitsee lähellä purojen vedenjakajaa kylän peltoalueen eteläpuolella. Järvessä ei ole kartan mukaan saaria ja sen rantaviivan pituus on 1,2 kilometriä. Etelä- ja länsipuolen rantoihin viettävät viereisten mäkien rinteet, mutta pohjoispuolella rannat ovat alavaa suo- tai peltomaata. Rantavyöhyke on lohkottu pieniksi tonteiksi, joihin on rakennettu kymmen vapa-ajan asuntoa. Lähiympäristössä on vapaa-ajan asuntoja lisää sekä lisäksi kuusi kiinteästi asuttua tilaa. Niille tulee tiet laakson läpi kulkevalta Knutersintieltä eli yhdystieltä 11636, tai siitä haarautuvalta Helgträskintieltä. Ympäristössä on runsaasti alueta, jotka kuuluvat Sipoonkorven kansallispuistoon ja järven etelärannassa on lyhyt kaistale kansallistuistoon kuuluvaa rantaa.
Vesistösuhteet.
Järvi sijaitsee Sipoonjoen vesistössä (vesistöaluetunnus 20) Byabäckenin valuma-alueessa (20.004). Järveen on johdettu kolme metsäojaa ja luoteesta tuleva metsäpuro. Järven laskuoja Ritobäcken alkaa järven pohjoisrannasta ja se virtaa koilliseen laakson suuntaisesti. Se yhtyy Hindsbyn luoteispuolella Byabäckeniin, joka yhtyy Hindsbyssä Sipoonjokeen. Järven vedenpinnan korkeus on 27,8 metriä mpy (N2000).
Nirupa Roy

Nirupa Roy (oik. Kokila Kishorechandra Bulsara; 4. tammikuuta 1931 Valsad – 13. lokakuuta 2004 Mumbai) oli intialainen näyttelijä, joka työskenteli hindinkielisissä elokuvissa. Tragedian ja surun kuvauksistaan tunnettu Roy tunnettiin kyvykkäänä näyttelijänä, ja hindielokuvapiireissä häntä kutsuttiin ”kurjuuden kuningattareksi”. Roy oli aktiivinen vuosina 1946–1999 ja hänet tunnettiin parhaiten äidillisistä rooleistaan. Roy esiintyi yli 250 elokuvassa ja voitti uransa aikana kolme parhaan naissivuosan Filmfare Awards -palkintoa. Vuonna 2004 Roy sai Filmfare Awards -elämäntyöpalkinnon.
Valsad

Valsad, aiemmin Bulsar, on Valsadin piirikunnan pääkaupunki Gujaratin osavaltiossa Intiassa. Vuonna 2011 kaupunkialueella asui 114 636 ihmistä ja suurkaupunkialueella 170 060 ihmistä.
Neron sirkus

Neron sirkus (, myös Circus Vaticanus) oli kehän muotoon rakennettu näytösareena eli circus antiikin Roomassa nykyisen Vatikaanivaltion alueella. Sen pituus oli 540 metriä ja leveys noin 100 metriä.
Apostoli Pietari tiettävästi teloitettiin Neron sirkuksessa kristittyjen vainojen aikana vuonna 64 ja haudattiin sen lähelle, minkä vuoksi Pietarinkirkko haluttiin myöhemmin rakentaa samalle paikalle.
Sijainti suhteessa nykyisiin rakennuksiin.
Neron sirkuksen sijainti tunnetaan melko tarkasti arkeologisten kaivausten ansiosta. Pitkä itä–länsi-suuntainen areena oli osittain nykyisen Pietarinkirkon ja Pietarinaukion eteläpuoliskojen kohdalla, osittain niiden eteläpuolella. Se jatkui lähes Tiberjoen rannalle saakka. Carceres (hevosvaljakoille avattu portti kilpailun alussa) sijaitsi kohdassa, jossa on Pius XI:n aukio ja josta Via del Sant’Uffizio alkaa. Kehän kaarre sijaitsi noin kymmenen metrin päässä nykyisestä Pietarinkirkon apsiksesta.
Historia.
Keisari Caligula aloitti sirkuksen rakennustyöt, jotka keisari Nero saattoi loppuun. Suurena valjakkokilpailujen ystävänä Caligula päätti rakennuttaa uuden kilparadan äitinsä Agrippinan omistamalle huvila-alueelle Vaticanus-kukkulan luo. Sirkus tunnettiin nimillä "Circus Gai et Neronis" (”Gaiuksen ja Neron sirkus”) ja "Circus Vaticanus".
Neron yksityisessä sirkuksessa järjestettiin hevosvaljakko-kilpailuja, jotka olivat hyvin suosittuja Roomassa. Yleensä kilpa-ajoihin osallistuivat ainoastaan keisarin sisäpiiriläiset hovista, mutta joskus Nero salli myös tavallisten kansalaisten saapua katsomoon seuraamaan kilpailuja. Todennäköisesti sirkuksen katsomossa oli istumapaikkoja enintään noin 20 000 katsojalle. Sirkus hylättiin toisen vuosisadan puolivälissä ja alue hyväksyttiin nekropolialueeksi, joka jaettiin osiin ja luovutettiin yksityishenkilöille hautojen rakennuspaikaksi.
Keisari Konstantinus rakennutti paikalle Konstantinuksen basilikana tunnetun suuren kirkon, jonka alttari sijoitettiin apostoli Pietarin oletetun haudan kohdalle. Basilikan eteläsivu tuli entisen sirkuksen rakenteiden päälle, mutta se peitti vain pienen osan areenan alueesta. Näyttää siltä, että vielä vuonna 1450 monia sirkusrakennuksen jäännöksiä oli edelleenkin olemassa. Kuitenkin ne tuhottiin lopullisesti, kun paikalle rakennettiin uusi Pietarinkirkko. 
Sirkuksen keskiosaan oli sijoitettu nykyinen Vatikaanin obeliski, jonka keisari Caligula kuljetutti Roomaan Egyptistä. Obeliski pysyi tällä paikalla aina vuoteen 1586, jolloin paavi Sixtus V siirrätti sen nykyiselle paikalleen Pietarinaukion keskelle.
Harmaarintasieppari

Harmaarintasieppari ("Lathrotriccus griseipectus") on tyranneihin kuuluva lintulaji. Lajia tavataan Etelä-Amerikasta.
Koko ja ulkonäkö.
Harmaarintasieppari voi kasvaa noin 13 cm pitkäksi. Sukupuolet muistuttavat toisiaan ulkonäöltään. Harmaarintasiepparin päälaki on harmaa, pää sekä selkä ovat ruskehtavan harmaa. Silmien ympärillä on valkoinen rengas. Lajin siivet ovat tummanharmaat, ja niissä on kaksi valkoista juovaa. Linnun kurkku ja rinta ovat väriltään harmaat, ja vatsa on kellertävä. 
Levinneisyys ja elinympäristö.
Harmaarintasiepparia tavataan Ecuadorista ja Perun pohjoisosasta. Lajin elinympäristöä ovat kosteat metsät, ja erityisesti sitä tavataan liaanitihteiköistä. Lajin liikkuu tyypillisimmin yksin tai pareittain. Pesimäkausi kestää tammikuulta toukokuulle. Linnun kannan kooksi arvioidaan 10 000–20 000 yksilöä. Kantaa uhkaa elinympäristön häviäminen hakkuiden ja karjan laiduntamisen vuoksi.
RFA Lyme Bay

RFA Lyme Bay (viirinumero L3007) oli Royal Fleet Auxiliaryn Bay-luokan maihinnousualus.
Valmistus.
Alus tilattiin 19. joulukuuta 2000 Swan Hunterilta, missä köli laskettiin 1. lokakuuta 2001. Alus siirrettiin viivästysten ja kustannusylitysten keskeneräisenä BAE Systemsin Govanin telakalle viimeisteltäväksi. Alus laskettiin vesille 26. elokuuta 2005 ja otettiin palvelukseen 8. elokuuta 2007.
Palvelus.
Alus on palveluksessa.
Outokummun kirjasto

Outokummun kirjasto on Outokummun keskustassa toimiva yleinen kirjasto. Kirjastorakennus sijaitsee Kummun koulun ja Outokummun kaupungintalon välissä. Lisäksi Outokummun kaupunki ylläpitää yhdessä Liperin ja Polvijärven kuntien kanssa näissä kunnissa kiertävää kirjastoauto "Ketunlenkkiä". 
Outokummun kirjasto toimii osana Joensuun seutukirjastoa ja Vaara-kirjastojen kirjastokimpaa. Kumppanuuskirjastojen palvelut ovat myös Outokummun kirjaston lainaajien käytettävissä.
Kirjastorakennuksen yhteydessä toimii näyttelytila Outokummun Kirjastogalleria. 
Vuonna 2020 keskusteluun nostettu ajatus Outokummun kirjastorakennuksen muuntamisesta Outokummun lukion tilaksi on kerännyt voimakasta vastustusta.
RFA Cardigan Bay

RFA Cardigan Bay (viirinumero L3009) oli Royal Fleet Auxiliaryn Bay-luokan maihinnousualus.
Valmistus.
Alus tilattiin 19. marraskuuta 2001 Govanista BAE Systemsiltä. Alus laskettiin vesille 9. huhtikuuta 2005 ja otettiin palvelukseen 6. maaliskuuta 2007 Portlandissa.
Palvelus.
Alus on palveluksessa.
Martti Kiuru

Martti Kiuru (1. syyskuuta 1806 Räisälä – 1. helmikuuta 1878 Räisälä) oli suomalainen maanviljelijä ja valtiopäivämies.
Kiurun vanhemmat olivat Juho Kiuru and Riitta Martintytär Javanainen ja puoliso Varpu Antintytär Paavilainen. Kiuru oli talonpoikaissäädyssä Käkisalmen eteläisen tuomiokunnan edustaja valtiopäivillä 1863–1864.
Oskar Kiviranta

Oskar Kiviranta (Kivi, Maunula) (14. huhtikuuta 1841 Urjala – 26. maaliskuuta 1901 Huittinen) oli suomalainen maanviljelijä ja valtiopäivämies.
Rusthollari Kivirannan vanhemmat olivat Juhana Maunula ja Anna Kaisa Myntti ja puoliso Amanda Ulrika Kustaantytär Kivi. Juristi, kansanedustaja Väinö Kivi oli heidän poikansa. Kiviranta oli talonpoikaissäädyssä Yläsatakunnan alisen tuomiokunnan edustaja valtiopäivillä 1872. Hän oli valtiopäivillä valitsijamies ja suostuntavaliokunnan varajäsen.
Simuna (Seinäjoki)

Simuna on Seinäjoen Östermyran suuralueeseen kuuluva kaupunginosa. Simunassa sijaitsee Simunan päiväkoti, S-Market Simuna sekä Simunanrannan palvelukeskus. Vuoden 2022 joulukuussa Simunassa asui 1 533 asukasta.
Juho Klami

Juho (Johan, Juhana) Klami (1. kesäkuuta 1832 Virolahti – 30. marraskuuta 1898 Virolahti) oli suomalainen merikapteeni, kauppias, maanviljelijä ja moninkertainen valtiopäivämies.
Klamin vanhemmt olivat Elias Matinpoika Klami ja Eeva Eerikintytär Klami ja puoliso Annaleena Tuomaantytär Klamila. Klami oli talonpoikaissäädyssä Kymin tuomiokunnan edustaja valtiopäivillä 1872, 1885, 1888 ja 1891. Hän oli valtiopäivillä kolme kertaa valitsijamies, kaksi kertaa valtiovarainvaliokunnan jäsen ja kerran merilaki-, tarkastus- ja suostuntavaliokuntien jäsen. Klami teki valtiopäivillä useita anomuksia ja oli mukana esityksissä koskien muun muassa kouluja, alkoholijuomien tuontia ja myyntiä sekä rauta- ja vesitieyhteyksiä.
Kainoruusu

Kainoruusu ("Rosa inodora", syn. "Rosa elliptica") on ruusukasvien (Rosaceae) heimoon ja aitoruusujen ("Rosa") sukuun kuuluva kasvilaji. Kainoruusu voidaan jakaa kahteen alalajiin: vaaleakainoruusu ("Rosa inodora" ssp. "inodora") ja tummakainoruusu ("Rosa inodora" ssp. "elliptica").
Ulkonäkö ja koko.
Kainoruusu on 1–2 metrin korkuiseksi kasvava pensas. Sen varsissa on isoja ja kaarevia piikkejä, mutta ei niiden lisäksi pieniä ja suoria piikkejä. Lehdet ovat tummanvihreitä, karvaisia sekä hieman omenantuoksuisia. Lehtien lehdyköissä on hieman kaventuva tyvi. Kainoruusun kukat ovat haaleanvaaleanpunaisia ja kukkien verholehdet ovat karvattomia. Kainoruusu kukkii kesä–heinäkuussa. Kainoruusun kiulukat ovat punaisia.
Kainoruusu muistuttaa ulkonäöltään paljolti omenaruusua ("Rosa rubiginosa"), mutta lajit ovat erotettavissa toisistaan piikkien ja lehdyköiden tyvien ulkonäön sekä verholehtien karvaisuuden ja tuoksun erilaisuuden perusteella. Lisäksi luonnosta tunnetaan kainoruusun ja luumuruusun ("Rosa villosa") välisiä risteymiä.
Levinneisyys.
Kainoruusua ei esiinny luonnonvaraisena Suomessa. Ruotsissa kainoruusu on hyvin harvinainen laji ja sitä tavataan ainoastaan Bohuslänissä sekä Hallannin pohjoisosissa. Ruotsin luonnossa kasvavat kainoruusut ovat pääasiassa vaaleakainoruusuja, mutta tummakainoruusuja saattaa kasvaa paikoitellen esimerkiksi viljelyjäänteinä. Kainoruusu on Ruotsissa rauhoitettu laji.
David Knuutinen

David Knuutinen (23. helmikuuta 1831 Karttula – 12. tammikuuta 1899 Karttula) oli suomalainen maanviljelijä, kauppias ja valtiopäivämies.
Talollinen David Knuutinen Karttulasta oli talonpoikaissäädyssä Pielaveden tuomiokunnan edustaja valtiopäivillä 1867. Hän oli valtiopäivillä säädyn yksityisen valitusvaliokunnan varajäsen. 
Aiheesta muualla.
Valtiopäivämies Taavi Taavetinpoika Knuutinen (1831-1899), GENi
Songs of Love and Hate

Songs of Love and Hate on englantilaisen industrial metal -yhtyeen Godfleshin neljäs albumi, joka julkaistiin 20. elokuuta 1996.
RFA Wave Knight (A389)

RFA Wave Knight (viirinumero A389) on Royal Fleet Auxiliaryn Wave-luokan tankkeri.
Valmistus.
Alus tilattiin 12. maaliskuuta 1997 Barrowista BAE Systemsiltä, missä köli laskettiin 22. toukokuuta 1998. Alus laskettiin vesille 29. syyskuuta 2000 ja otettiin palvelukseen 8. huhtikuuta 2003.
Palvelus.
Aluksella ollut helikopteri torjui 18. huhtikuuta 2009 Adeninlahdella kaksi merirostohyökkäystä.
East Felicianan piirikunta

East Felicianan piirikunta (, ) on Yhdysvaltojen Louisianan osavaltiossa sijaitseva piirikunta. Sen väkiluku oli 19 305 vuonna 2018. Piirikunnan hallintokeskus on Clintonin kunta. Piirikunta on perustettu vuonna 1824.
Nat Turnerin kapina

Nat Turnerin kapina () on yhdysvaltalaisen William Styronin historiallinen romaani vuodelta 1967. Romaani kertoo virginialaisen Nat Turnerin johtamasta orjakapinasta vuonna 1831.
AlphaTauri AT02

AlphaTauri AT02 oli Formula 1 -talli AlphaTaurin käyttämä auto kaudella 2021. Autolla kilpailivat Pierre Gasly ja Yuki Tsunoda. Auto julkistettiin 19. helmikuuta 2021. Talli joutui tekemään kauden aikana muutoksia Tsunodan autoon, koska hänellä oli vaikeuksia yltää auton polkimiin.
Williams FW43B

Williams FW43B oli Formula 1 -talli Williamsin käyttämä auto kaudella 2021. Autolla kilpailivat Nicholas Latifi ja George Russell. Auto julkistettiin 5. maaliskuuta 2021.
Urbanus Koistinen

Urbanus Koistinen (8. toukokuuta 1854 Nilsiä – 9. tammikuuta 1939 Nilsiä) oli suomalainen yrittäjä ja valtiopäivämies.
Koistinen oli maanviljelijän poika, mutta ryhtyi käsityöläiseksi. Hän opiskeli Pietarissa harjojen valmistajaksi 1874 ja perusti Nilsiään harja- ja sivellinpajan, joka kehittyi myöhemmin tehtaaksi. Nilsiässä Koistinen osallistui myös kunnalliselämään, toimien muun muassa pitkään kuntakokousten esimiehenä. Koistinen oli talonpoikaissäädyssä Pielaveden tuomiokunnan edustaja valtiopäivillä 1904–1905 ja 1905–1906. Hän oli molemmilla kerroilla valitsijamies. Edellisillä valtiopäivillä hän oli myös jäsen suostunta- ja jälkimmäisillä talousvaliokunnassa. Koistinen teki valtiopäivillä useita esityksiä ja osallistui muiden säätynsä edustajien tekemiin esityksiin.
Evangelinen piirikunta

Evangelinen piirikunta (, ) on Yhdysvaltojen Louisianan osavaltiossa sijaitseva piirikunta. Sen väkiluku oli 33 443 vuonna 2018. Piirikunnan hallintokeskus on Ville Platten kunta. Piirikunta on perustettu vuonna 1910.